
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Plx nr.116/2017
AVIZ

asupra proiectului de Lege privind aprobarea Ordonanței de urgență a Guvernului nr.71/2016 pentru stabilirea unor măsuri organizatorice la nivelul administrației publice centrale, reglementarea unor măsuri fiscal-bugetare și pentru modificarea și completarea unor acte normative
În conformitate cu prevederile art.95 și 115 din Regulamentul Camerei Deputaţilor republicat, Biroul permanent a trimis, Comisiei pentru tehnologia informaţiei şi comunicaţiilor, spre avizare, în procedură de urgență, proiectul de Lege privind aprobarea Ordonanței de urgență a Guvernului nr.71/2016 pentru stabilirea unor măsuri organizatorice la nivelul administrației publice centrale, reglementarea unor măsuri fiscal-bugetare și pentru modificarea și completarea unor acte normative  (PLx nr.116/2017).

Proiectul de lege are ca obiect de reglementare crearea cadrului legal pentru derularea Programului GovITHub, care se desfăşoară prin Cancelaria Prim- Ministrului şi este finanţată de la bugetul de stat prin bugetul Secretariatului General al Guvernului. Cancelaria Prim-Ministrului are atribuţii de coordonare a dezvoltării sistemelor informatice ale administraţiei publice centrale, conform Hotărârii Guvernului nr.464/2016 privind atribuţiile, organizarea şi funcţionarea Cancelariei Prim-Ministrului. 


Obiectivele programului sunt următoarele: implementarea de proiecte din domeniul tehnologiei informaţiei în cadrul instituţiilor din administraţia publică centrală, la solicitarea acestora şi în domenii considerate de interes, identificarea de noi metode analitice pentru seturi de date disponibile, sprijinirea antreprenorialului în domeniul tehnologiei informaţiei. În cadrul Programului GovITHub se instituie un număr de 20 de burse de cercetare, deschise prin concurs specialiştilor din domeniul tehnologiei informaţiilor, în cuantum de 12.831 lei lunar/bursă, pentru o perioadă de 6 luni. 

Consiliul Legislativ a avizat favorabil inițiativa legislativă, cu observaţii şi propuneri, conform avizului nr.1041/27.10.2016.
Senatul a adoptat proiectul de lege, în condiţiile art.115 alin.(5) teza a III-a din Constituţia României, republicată, la data de 08.02.2017.
Prin conținutul și obiectul de reglementare, proiectul de lege face parte din categoria legilor ordinare, iar în aplicarea dispozițiilor art.75 alin.(1) din Constituția României, Camera Deputaților este Cameră decizională. 
Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut proiectul de lege şi au hotărât, cu unanimitate de voturi a membrilor prezenţi, avizarea favorabilă a acestuia. 
 PREŞEDINTE,  

Cătălin Drulă

